***- Nota de premsa - 30/09/2016***

**‘El Bus de la Salut’, present a les VI Jornades R+D+I TIC Salut i Social 2016 de Vic**

* **‘El Bus de la Salut’ és un projecte transversal de l’IRBLleida on participen els grups de recerca Translacional Vascular i Renal, Translacional en Medicina Respiratòria, Neurociències Clíniques, Recerca Bàsica i Clínica d’Immunologia i Endocrinologia, i Fisiopatologia Metabòlica.**
* **S’han organitzat diferents visites per veure en directe ‘El Bus de la Salut’ i conèixer quina tasca realitza en el diagnòstic precoç de malalties cardiovasculars i renals.**

[‘El Bus de la Salut’](http://www.elbusdelasalut.cat) està present a les VI Jornades R+D+I TIC Salut i Social 2016 que tenen lloc els dies 29 i 30 de setembre a Vic. L’objectiu de les jornades, que fins ara s’havien celebrat a Girona, és potenciar la visibilitat dels agents clau del sector TIC, Salut i Social. Al mateix temps les Jornades constitueixen una plataforma de referència per a la transferència de coneixement, que contribueix a alinear el món de la recerca, l’empresa  i l’assistència per convergir en solucions d’un valor afegit més alt.

Avui, 30 de setembre, des de les 10 i fins a les 15 h s’han organitzat diversos grups per visitar [‘El Bus de la Salut’](http://www.elbusdelasalut.cat) i conèixer la seva tasca en la realització de proves de diagnòstic precoç de malalties cardiovasculars i renals. [‘El Bus de la Salut’](http://www.elbusdelasalut.cat) està ubicat just al costat de l’edifici El Sucre de Vic, on té lloc el Congrés. A més, una de les responsables del projecte, Àngels Betriu, va presentar ahir el projecte als assistents a les Jornades.

******El Bus de la Salut és un projecte transversal de l’IRBLleida on participen els grups de recerca Translacional Vascular i Renal, Translacional en Medicina Respiratòria, Neurociències Clíniques, Recerca Bàsica i Clínica d’Immunologia i Endocrinologia, i Fisiopatologia Metabòlica.

Fins al 31 d’agost de 2016, un total de 4.234 persones (2.067 homes i 2.167 dones) procedents de l’atenció primària, amb factors de risc i dins la franja d’edat de 45 a 70 anys, s’han realitzat proves de diagnòstic precoç de malalties cardiovasculars i renals a [‘El Bus de la Salut’](http://www.elbusdelasalut.cat) durant l’any i mig de durada del projecte (gener de 2015 - agost de 2016). Del total de persones visitades, el 65% presentaven malaltia ateromatosa oculta (presència de plaques de greix a les artèries) i el 18,6%, malaltia renal no coneguda. En total, en tot el període, s’han derivat 48 persones (1,13%) per completar l’estudi vascular a un centre hospitalari.

Fotografia: ‘El Bus de la Salut’ estacionat a a les VI Jornades R+D+I TIC Salut i Social 2016 de Vic

[‘El Bus de la Salut’](http://www.elbusdelasalut.cat) va començar el gener de 2015 el seu recorregut per la província de Lleida. Les persones d’atenció primària amb factors de risc i dins la franja d’edat de 45 a 70 anys són citades de manera aleatòria per realitzar un circuit amb proves indolores i sense cap efecte secundari, que requereixen uns 60 minuts per individu. En el cas d’una persona que compleixi els requisits i que estigui interessada a fer-se les proves, però que no estigui seleccionada, pot demanar al seu professional de medicina de família de fer-se les proves a la [Unitat de Diagnòstic i Tractament de Malalties Aterotrombòtiques (UDETMA)](http://www.udetma.com/) de l’Hospital Universitari Arnau de Vilanova, al CAP de les Borges Blanques o al CAP de Cappont de Lleida.

La UDETMA, [la Diputació de Lleida](http://www.diputaciolleida.cat/), [la Fundació Renal Jaume Arnó](http://www.fjarno.org/), conjuntament amb el [Departament de Salut de la Generalitat de Catalunya](http://salutweb.gencat.cat/ca/inici/), volen convertir les comarques de Lleida en pioneres en la prevenció de les malalties cardiovasculars i renals, modificar els hàbits poc saludables de la població i sensibilitzar-la sobre la importància social de la donació d’òrgans.

Les proves s’inicien amb una entrevista per conèixer l’estil de vida i els hàbits alimentaris, una espirometria, unes enquestes de son diürna i la prova d’autofluorescència cutània. Es recullen una mostra de sang i una d’orina per guardar-les en un biobanc per a futurs estudis. Allà mateix s’extreu una mostra sanguínia mitjançant una punxada al dit i una petita mostra d’orina (el bus disposa de lavabo), per saber com funcionen els ronyons, quin és el nivell de colesterol i altres paràmetres. Mitjançant una ecografia (com les que es fan durant l’embaràs) es visualitza l’estat de les artèries caròtides (situades al coll), de les femorals (situades als engonals) i de les del cervell (ecografia transcranial). Tots els resultats de les proves queden registrats a l’historial clínic dels pacients i el seu professional de medicina de família serà qui determini les modificacions d’estil de vida o tractament que s’individualitzaran en funció dels resultats.

Text: Comunicació i Premsa IRBLleida